በተፈጥሮ አደጋ ጉዳት የደረሰባቸው ትምህርት ቤቶች ዘገይተው ሊከፈቱ እንደሚችሉ የአማራ ክልል ትምህርት ቢሮ አስታወቀ፡፡
ባሕር ዳር፡ መስከረም 26/2013ዓ.ም (አብመድ) ጉዳት የደረሰባቸውን ትምህርት ቤቶች ለመገንባት በሚደረገው ርብርብ ማኅበረሰቡ እና ድርጅቶች እንዲሳተፉም ጥሪ ቀርቧል፡፡በአማራ ክልል የሚገኙ ሁሉም የ8ኛ እና የ12ኛ ክፍል ተማሪዎች ጥቅምት 9/2013 ዓ.ም ትምህርት ይጀምራሉ፡፡ በትላልቅ ከተሞች ያሉ ትምህርት ቤቶች ደግሞ ጥቅምት 16/2013 ዓ.ም ትምህርት እንደሚጀምሩ ትምህርት ቢሮ አስታውቋል፡፡ ይሁን እንጅ በክልሉ ደቡብ እና ማዕከላዊ ጎንደር ዞኖች 43 ትምህርት ቤቶች በጎርፍ ተጥለቅልቀው አገልግሎት መስጠት የማይችሉበት ደረጃ ላይ ናቸው፡፡ ጉዳት ለደረሰባቸው ትምህርት ቤቶች ዘላቂ መፍትሔ እንደሚያስፈልጋቸው መምህራን፣ ተማሪዎች እና ወላጆች መጠየቃቸውን ጠቅሰን መዘገባችን ይታወሳል፡፡ ቢሮው ጉዳት የደረሰባቸውን ትምህርት ቤቶች የመለየት ሥራ እየሠራ በመሆኑ መረጃው ተጠናቅሮ እንደተጠናቀቀ ይፋ እንደሚያደርግም ገልጸን ነበር፡፡የአማራ ክልል ትምህርት ቢሮ ምክትል ኃላፊ ሙላው አበበ ስለጉዳዩ ተጠይቀው ትምህርት ቤቶቹ ዘገይተው ትምህርት ሊጀምሩ እንደሚችሉ አሰታውቀዋል፡፡ አቶ ሙላው እንደገለጹት በደቡብ እና ማዕከላዊ ጎንደር ዞኖች በሚገኙ 43 ትምህርት ቤቶች በጎርፍ አደጋ ጉዳት ደርሶባቸዋል፡፡ በዚህም 28 ሺህ ተማሪዎች የትምህርት ሂደት ላይ ችግር ፈጥሯል፡፡ የ2013 ዓ.ም የሁሉም ትምህር ቤቶች አጠቃላይ የመማር ማስተማር ሂደቱ ቋሚ የጊዜ ሰሌዳ እንደማይኖረው የገለጹት አቶ ሙላው ጉዳት የደረሰባቸው ትምህርት ቤቶችም ካለው ነባራዊ ሁኔታ አንጻር ዘገይተው ትምህርት ሊጀምሩ እንደሚችሉ አመልክተዋል፡፡